Preben Bang Henriksen (V), 2012-11-01:
Tak for det.
Lovforslaget vedrører skibe i bred forstand, jævnfør også ministerens fremsættelsestale.
Lovforslaget vedrører gennemførelse af Nairobikonventionen, og det har måske ikke lige stået soleklart for os alle sammen, hvad den gik ud på, men det er en konvention vedrørende vragfjernelse.
Den vedrører passagerforordningen fra EU.
Den vedrører straf for skibsførere, hvis de ikke gør, hvad de skal for at redde passagerer.
Endelig vedrører den betaling for det, jeg vil kalde pas og kørekort på søområdet, altså sønærings- og kvalifikationsbeviser, samt en fiskal afgift for optagelse i skibsregistrene.
Tager vi det første, nemlig at få fjernet skibsvragene, så har jeg noteret, at fritidsfartøjer, dem under 20 bruttoregisterton, ikke er omfattet.
De vil så i øvrigt også tit være dækket af deres egen kaskoforsikring, og i det hele taget kan Venstre selvfølgelig gå ind for, at den her del af lovforslaget gennemføres, så vi ikke har flere skibsvrag liggende end lige højst nødvendigt.
For så vidt angår den anden del, så skal skibspassagererne have de passagerrettigheder, som man har introduceret i EU.
Det er Venstre også fuldt ud tilhænger af.
Tager vi flypassagererne, kan de jo i vidt omfang have ret og få ret ved klageinstanserne, men herefter være henvist til selv at føre sagerne ved domstolene oftest for små kompensationsbeløb, mindre end de overhovedet er dækket af af nogen retshjælpsdækning eller noget med det resultat, at de alligevel ikke får deres penge.
Det var flypassagerer.
Jeg håber ikke, det samme bliver tilfældet her med skibspassagerer.
For så vidt angår det tredje punkt, nemlig at der skal være straf for skibsføreren, hvis han ikke gør, hvad han kan for at redde passagererne, så har det jo adresse til »Costa Concordia«.
Det må vist være den eneste kaptajn i verdenshistorien, som er dømt og dømt over hele jordkloden uden nogen sinde at have været for en dommer.
Men i realiteten er der i hvert fald intet i den her del af forslaget, som Venstre kan have noget imod.
Så summa summarum kan Venstre gå ind for forslaget, undtagen den sidste del af forslaget.
Den drejer sig bl.a. om, at man skal introducere en ny fiskal afgift på henholdsvis 800 kr., 1.600 kr. og 2.400 kr. alt efter skibets størrelse.
Det er 800 kr. i ny afgift for en fritidssejler eksempelvis.
Nu er det sådan, at når man introducerer en ny afgift, en ny knap på apparatet her i Folketinget, så er der jo nogle, der har svært ved ikke at pille ved den.
Derfor vil Venstre altså ikke være med til en sådan ny afgift.
Selv om 2.400 kr. for A.P. Møller i årlig udgift kan synes som en lille ting, så vil jeg sige, at jeg synes, at det er en lidt sær udmelding oven på, at vi lige har fået vækstteamets anbefalinger til regeringen, og de skal forhåbentlig afløses af en egen tlig vækstplan.
Og de 800 kr. for de små fritidssejlere kan da mærkes.
Så den del er Venstre imod, og vi konstaterer, at der i øvrigt på en række af de her områder i forvejen er en hel masse brugerbetaling inden for Søfartsstyrelsens område.
Der er 1.000 kr. for alle mulige bunkercertifikater og radiocertifikater og passagerskibsrettigheder, og hvad ved jeg.
Men her er der tale om en ny fiskal afgift.
Den er Venstre imod.
Derfor ser vi positivt på udvalgsbehandlingen, hvor vi vil foreslå forslaget opdelt, jævnfør det, jeg lige har introduceret.